《督祖显和章》
宋代·章甫

孙侯二尺短檠前，何啻颂诗三百篇。
金銮玉堂未归去，聊结江湖山水缘。
官闲不复弄朱墨，胜日过门无恶客。
春风快马紫游韁，花底黄鹂尽相识。
酒酬谈辩翻波澜，得句全胜得好官。
我亦从来有诗癖，撚髭一字吟难安。
不知辛苦竟何益，闻道何妨死今夕。
他年傥使无知音，盈编不作一钱直。
日来颇怪诗筒迟，恐君豫办磨崖诗。
中原窟穴尚狐兔，未应便草閒居赋。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。